Document ID: 32005D0059

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Ιανουαρίου 2005
για την έγκριση των σχεδίων για την εκρίζωση της κλασικής πανώλης των χοίρων στους αγριόχοιρους και τον επείγοντα εμβολιασμό των αγριόχοιρων στη Σλοβακία
[κοινοποιηθείσα υπό τον αριθμό Ε(2005) 127]
(Το κείμενο στη σλοβακική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2005/59/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλοης των χοίρων (1), και ιδίως το άρθρο 16 παράγραφος 1 δεύτερο εδάφιο και το άρθρο 20 παράγραφος 2,
Εκτιμώντας τα ακόλουθα:
(1)
Το 2004, εμφανίστηκε κλασική πανώλη των χοίρων στους αγριόχοιρους σε ορισμένες περιοχές της Σλοβακίας. Αντιδρώντας σε κρούσματα κλασικής πανώλης των χοίρων, η Επιτροπή εξέδωσε τις αποφάσεις 2004/375/ΕΚ (2), 2004/625/ΕΚ (3) και 2004/831/ΕΚ (4) για την τροποποίηση της απόφασης 2003/526/ΕΚ της Επιτροπής, της 18ης Ιουλίου 2003, για μέτρα προστασίας σχετικά με την κλασική πανώλη των χοίρων σε ορισμένα κράτη μέλη (5), με τις οποίες θεσπίζονται ορισμένα πρόσθετα μέτρα ελέγχου της νόσου.
(2)
Η Σλοβακία έθεσε σε εφαρμογή ένα εντατικό πρόγραμμα για την επιτήρηση της κλασικής πανώλης των χοίρων στους αγριόχοιρους σε όλη τη χώρα, και ειδικά στη μολυσμένη περιοχή. Το πρόγραμμα αυτό συνεχίζεται.
(3)
Ως εκ τούτου, η Σλοβακία υπέβαλε προς έγκριση σχέδιο για την εκρίζωση της κλασικής πανώλης των χοίρων στους αγριόχοιρους στις περιφερειακές υπηρεσίες κτηνιατρικών θεμάτων και τροφίμων της Trnava (που περιλαμβάνει τις περιφέρειες Piešťany, Hlohovec και Trnava), της Levice (που περιλαμβάνει την περιφέρεια Levice), της Nitra (που περιλαμβάνει τις περιφέρειες Nitra και Zlaté Moravce), της Topoľčany (που περιλαμβάνει την περιφέρεια Topoľčany), της Nové Mesto nad Váhom (που περιλαμβάνει την περιφέρεια Nové Mesto nad Váhom), της Trenčín (που περιλαμβάνει τις περιφέρειες Trenčín και Bánovce nad Bebravou), της Prievidza (που περιλαμβάνει τις περιφέρειες Prievidza και Partizánske), της Púchov (που περιλαμβάνει τις περιφέρειες Púchov και Ilava), της Žiar nad Hronom (που περιλαμβάνει τις περιφέρειες Žiar nad Hronom, Žarnovica και Banská Štiavnica), της Zvolen (που περιλαμβάνει τις περιφέρειες Zvolen και Detva), της Banská Bystrica (που περιλαμβάνει τις περιφέρειες Banská Bystrica και Brezno), της Lučenec (που περιλαμβάνει τις περιφέρειες Lučenec και Poltár), της Krupina και της Veľký Krtíš.
(4)
Επιπροσθέτως, επειδή η Σλοβακία προτίθεται να εφαρμόσει εμβολιασμό των αγριόχοιρων στις περιφέρειες Trenčín, Bánovce nad Bebravou, Prievidza, Partizánske, Zvolen, Krupina, Detva, Veľký Krtíš, Lučenec και Poltár, υπέβαλε επίσης προς έγκριση σχέδιο επείγοντος εμβολιασμού.
(5)
Οι αρχές της Σλοβακίας επέτρεψαν τη χρήση ενός ζωντανού εξασθενημένου εμβολίου κατά της κλασικής πανώλης των χοίρων (στέλεχος C), το οποίο χρησιμοποιείται για την ανοσοποίηση των αγριόχοιρων με μορφή δολωμάτων.
(6)
Τα σχέδια που υπέβαλε η Σλοβακία για την εξάλειψη της κλασικής πανώλης των χοίρων στους αγριόχοιρους και για τον επείγοντα εμβολιασμό των αγριόχοιρων στις συγκεκριμένες περιοχές εξετάστηκαν και διαπιστώθηκε ότι συνάδουν με τις διατάξεις της οδηγίας 2001/89/ΕΚ.
(7)
Για λόγους διαφάνειας, είναι σκόπιμο να αναφερθούν στην παρούσα απόφαση οι γεωγραφικές περιοχές στις οποίες θα εφαρμοστούν τα σχέδια εξάλειψης και επείγοντος εμβολιασμού.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το σχέδιο που υπέβαλε η Σλοβακία για την εξάλειψη της κλασικής πανώλης των χοίρων σε αγριόχοιρους στην περιοχή που αναφέρεται στο σημείο 1 του παραρτήματος.
Άρθρο 2
Εγκρίνεται το σχέδιο που υπέβαλε η Σλοβακία για τον επείγοντα εμβολιασμό των αγριόχοιρων στην περιοχή που αναφέρεται στο σημείο 2 του παραρτήματος.
Άρθρο 3
Η Σλοβακία λαμβάνει αμέσως και δημοσιεύει τα μέτρα που απαιτούνται για τη συμμόρφωση με την παρούσα απόφαση. Ενημερώνει αμέσως την Επιτροπή σχετικά.
Άρθρο 4
Η παρούσα απόφαση απευθύνεται στη Σλοβακική Δημοκρατία.
Βρυξέλλες, 26 Ιανουαρίου 2005.

Labels: 0
18
20
6